[১]ঢাকায় আনোয়ারের একটিই পরিবার, কিন্তু বাসা দুটি। আর দুটি বাসার জন্য ভাড়া গুনতে হয় তাকে। কেন?  একটি বাসায় থাকে তার পরিবারের সদস্যরা। অন্য বাসাটি কাজে লাগে তার ব্যবসার পণ্য ইয়াবা মজুদ  ও বাজারজাত করতে। পরিবারের থাকার জন্য বাসাটির ভাড়া মাসে পাঁচ হাজার। আর ইয়াবা ব্যবসার জন্য বাসার ভাড়া দেওয়া হয় ছয় হাজার টাকা। তবে এ ভাড়ার টাকা জোগান দেয় ইয়াবার ডিলাররাই। প্রতি পিস ইয়াবা বিক্রিতে আনোয়ারের কমিশন দুই টাকা। হাত খরচের জন্যও আলাদা টাকা পায় সে। তবে নিজেকে আদম ব্যবসায়ী হিসেবে পরিচয় দেয় সে। মাদকদ্রব্য নিয়ন্ত্রণ অধিদপ্তরের অভিযানে দুই হাজার পিস ইয়াবাসহ গ্রেপ্তার হওয়ার পর গতকাল রবিবার আনোয়ার (৩২) অকপটে জানিয়েছে এসব তথ্য। সে আরো জানায়, মিয়ানমার নয়, এখন ইয়াবা আসছে চীন থেকে। টেকনাফ  হয়ে যাত্রীবাহী বাসে, মহিলা বাহকের মাধ্যমে যাত্রাবাড়ী-সায়েদাবাদে পেঁৗছায় চালান। এরপর মোবাইল ফোনে যোগাযোগের মাধ্যমে ক্রেতা বা সেবকদের হাতে পেঁৗছে যায়।  গত শনিবার রাতে রাজধানীর যাত্রাবাড়ীর কাজলা মধ্যপাড়া (গরিবের বাজার) হাজি আবুল হোসেনের বাসায় অভিযান চালিয়ে সহযোগী ইয়াসিনসহ (৩৩) গ্রেপ্তার করা হয় আনোয়ারকে। এ ঘটনায় গতকাল রবিবার মাদকদ্রব্য নিয়ন্ত্রণ অধিদপ্তরের কর্মকর্তারা বাদী হয়ে যাত্রাবাড়ী থানায় একটি মামলা দায়ের করেন। দুপুরে আনোয়ারকে মাদকদ্রব্য নিয়ন্ত্রণ অধিদপ্তরের ঢাকা মেট্রো উপ-অঞ্চলের  কার্যালয়ে সাংবাদিকদের সামনে হাজির করা হয়।  সূত্রাপুর সার্কেলের পরিদর্শক আজিজুল ইসলাম জানান, ইয়াবা ব্যবসায়ী কঙ্বাজারের আনোয়ারকে গ্রেপ্তার করতে বহুদিন ধরেই চেষ্টা চলছিল। ইয়াবা ব্যবসার জগতে আরেক আনোয়ার আছে, যার নাম পিচ্চি আনোয়ার। দুজনই পাকা ইয়াবা ব্যবসায়ী। এক বছর আগে গাজীপুরে ইয়াবাসহ ধরা পড়ে আনোয়ার। কারাভোগ শেষে আবারও সে একই ব্যবসা চালিয়ে যায়। তিনি জানান, শনিবার রাত ১টার দিকে ভাড়া বাসা থেকে সহযোগীসহ আনোয়ারকে গ্রেপ্তার করা হয়। বাসায় মিষ্টির প্যাকেটের মধ্যে কাগজে মোড়ানো অবস্থায় উদ্ধার  করা হয় দুই হাজার পিস ইয়াবা। বাসাটি আনোয়ারের মালয়েশিয়াফেরত ফুপাতো ভাই ইয়াসিনের জন্য আনোয়ার নিজেই ভাড়া করে। তবে সেখানে আনোয়ারই থাকত। মালয়েশিয়া থেকে ফিরে আনোয়ারের ইয়াবা ব্যবসায় সহায়তা করত ইয়াসিন। মাদকদ্রব্য নিয়ন্ত্রণ অধিদপ্তরের কর্মকর্তারা জানান, আনোয়ারের কাছে প্রায়ই বড় চালান আসে টেকনাফ এলাকা থেকে। ওই ইয়াবা বাসায় রেখে বিক্রি করে সে। পরে ডিলারদের হুন্ডির মাধ্যমে টাকা পেঁৗছে দিত আনোয়ার। তার সহযোগীদের গ্রেপ্তারে এখন অভিযান চলছে।  সুদর্শন যুবক আনোয়ার সাংবাদিকদের কাছে জানায়, টেকনাফের  ইলু ও নুরজাহান তাকে বাবার (ইয়াবা) চালান পাঠায়। এসব চালান এখন আসে চীনের জাহাজে। টেকনাফ থেকে যাত্রীবাহী বাসে তা চলে আসে সায়েদাবাদ-যাত্রাবাড়ী এলাকায়। বাহক হিসেবে থাকে নারী যাত্রী। ওই সব চালান বাসায় নিয়ে রাখে আনোয়ার। এরপর মোবাইল ফোনে যোগাযোগ করে ক্রেতাদের বাসায় পেঁৗছে দেয় সে নিজেই। প্রতিটি ইয়াবা বিক্রির কমিশন দুই টাকা। এ ছাড়া আনোয়ারের বাসাভাড়া, পরিবহন এবং হাত খরচ জোগায় তার ডিলাররা। এতে মাসে কমপক্ষে ১৫ হাজার থেকে এক লাখ টাকাও আয় করে সে। গত ২৮ জুন টেকনাফ থেকে শেষ চালানটি আসে বলে দাবি করে আনোয়ার।  তবে নিজের ভুল বুঝতে পেরে দুঃখ প্রকাশ করে বলে, একবার আট মাস জেল খাটছি! এবার জানি না কত দিন যায়? এ কাজ আর করব না। অন্য মাদক ব্যবসায়ীদের গ্রেপ্তারে সহায়তা করবে বলেও সে মাদকদ্রব্য নিয়ন্ত্রণ অধিদপ্তরের কর্মকর্তাদের প্রতিশ্রুতি দিয়েছে বলে জানা গেছে।  আনোয়ারের গ্রামের বাড়ি কঙ্বাজারের দক্ষিণ তারাবনিয়ার ছড়ায়। যাত্রাবাড়ীতে স্ত্রী আছিয়া ওরফে সোনিয়াকে নিয়ে থাকে সে। ঢাকায় সাত বছরের অবস্থানকালে চার বছরই সে ইয়াবা ব্যবসার সঙ্গে যুক্ত থেকেছে।